4. Pinklecfest od 9. do 20. listopada 2015. u Križevcima!  
  
Od petka 9. listopada do utorka 20. listopada u Križevcima se održava 4. Pinklecfest,  inspirativni višemedijski festival o putovanjima, avanturizmu i turizmu, traganju, odlasku i dolasku, skitnjama i lutanjima, migraciji i ponovnom povratku. Bogatstvo koje se stječe putovanjima nije materijalno i ne može se poslati paketom ili pak putem TV ekrana, već je, osim izravnog iskustva, ključno doživjeti tu strast mnogih koji su kročili u nepoznato, barem kroz njihove priče i prikaze, kao poticaj i inspiraciju. Ukupno 24 predavača, sve redom svjetskih putnika, provest će festivalsku publiku diljem Zemaljske kugle kroz 18 uzbudljivih predavanja! Ulaz na sva događanja u Klubu kulture i prostoru Planinarskog društva Kalnik je slobodan! U subotu 10. listopada iz Križevaca prema Kalniku dvodnevni planinarski pohod "Put kleti potkalničkog kraja". Pridružite se!  
  
Pinklecfest – kako su ga inicijatori i organizatori nazvali po kajkavskoj riječi pinklec, što označava naramak ili zavežljaj potrepština, u dva vikenda listopada publici nudi besplatan program ispunjen višemedijskim predavanjima, putopisnim prezentacijama i planinarskim pohodom na obližnju planinu Kalnik, što se u dosadašnjim izdanjima festivala, zahvaljujući sunčanim jesenskim danima i kvalitetnoj organizaciji lokalnih planinara, pokazalo kao pun pogodak. Po uzoru na vršnjački Hrvatski putnički festival (Croatian Travel Festival) koji se održava u kasno proljeće, ovaj je križevački kulturno-avanturistički festival posvećen putovanjima smješten u listopad kako bi u jesenskom periodu u središnjem dijelu Hrvatske okupio zaljubljenike svih uzrasta u vožnje, letove, plovidbe i pješačenja te postao mjestom njihovog zajedničkog druženja, razmjene iskustava i zabave. Život je putovanje, putovanje je znanje, znanje je moć.   
  
Web sjedište festivala: [www.pinklecfest.org/](http://www.pinklecfest.org/)  
  
Festival se odvija s ciljem promicanja i širenja kulturne otvorenosti, tolerantnosti i duhovnog bogatstva, stečenog putovanjem i otkrivanjem nepoznatih krajeva. Pripadni putopisni natječaj je otvoren za sve koji su bili igdje na putu i s njega su donijeli izvorna i autentična iskustva. Osim dokumentarističkog pogleda na zemlje kojim se putuje, putopisi odišu i subjektivnim doživljajem putnika koji ih prezentira. Osim širom otvorenih očiju i djetinjeg divljenja, od putnika se traži i kasnije probavljanje doživljenog, a sam putnik se pretvara u hodočasnika koji se mijenja tijekom putovanja.   
  
Sredinom 2015. godine eskaliraju tragična zbivanja prouzročena višegodišnjim ratnim sukobima na području Sirije, što uzrokuje naviranje desetaka tisuća izbjeglica ka jugoistoku Europe, mnogima od njih s ciljem prelaska u zapadnoeuropske zemlje, pa čak i one na samom sjeveru Europe. Tisuće obitelji, žena s djecom, mladi i stari, nemoćni i invalidi, prolaze desetke tisuća kilometara, najčešće hodanjem, kako bi svoju djecu odveli što dalje od ratnih strahota i u sigurniju budućnost. Ono što imaju sa sobom sav je njihov materijalni svijet stao tek u jedan naramak, svežanj stvari koje su im najpotrebnije. Potaknuti velikom tragedijom koja se odvija pred očima Europe i čitavog svijeta, s vrlo kontroverznim reakcijama ljudi koje nerijetko šokiraju, organizatori Pinklecfesta žele ovaj festival dijelom odmaknuti od tek revijalnog kolorita i dati mu aktivistički prizvuk, jer ovaj "trenutak" to zahtijeva.  
  
Stoga ove godine, festivalski pinklec nose izbjeglice iz Sirije, Iraka, Afganistana i drugih ratnim sukobima opustošenim područjima, a s ciljem podizanja svijesti o neophodnosti da se izbjeglicama treba pomoći odmah, humanitarno i bez kalkulacija, organizatori u festivalski program uključuju informiranje posjetitelja i festivalske publike o istinskom ljudskom stradanju, kao i svjedočanstva ljudi koji su sami proživjeli izbjegličke dane. Bez imalo prizvuka za pomodarstvom već zbog istinske motivacije za širenjem tako potrebne empatije među ljudima i za ljudske sudbine, četvrto izdanje Pinklecfesta će decentno dati svoj doprinos aktualnim društvenim zbivanjima na globalnoj razini, a time i otvoriti skup subverzivnih tema i za buduća festivalska izdanja.  
  
Pinklecfest  
(Planinarsko društvo Kalnik)  
Ulica Ivana Zakmardija Dijankovečkog 5  
HR-48260 Križevci, Croatia  
  
[dr.sc](http://dr.sc). Robert Pašičko, glasnogovornik festivala  
+385 98 678 234  
  
Upiti i informacije na: [info@pinklecfest.org](mailto:info@pinklecfest.org)  
  
Organizatori  
Planinarsko društvo Kalnik Križevci / [www.pdkalnik.hr/](http://www.pdkalnik.hr/)  
Udruga P.O.I.N.T. Križevci / [www.udruga-point.hr/](http://www.udruga-point.hr/)  
  
Podrška:  
Koprivničko-križevačka županija / [www.kckzz.hr/](http://www.kckzz.hr/)  
Turistička zajednica Grada Križevaca / [www.tz-krizevci.hr/](http://www.tz-krizevci.hr/)  
Turistička zajednica Općine Kalnik  / [www.tz.kalnik.hr/](http://www.tz.kalnik.hr/)  
Udruga K.V.A.R.K. Križevci / [www.udruga-kvark.hr](http://www.udruga-kvark.hr)  
  
Sponzori:  
Križevačko pivo / [www.krizevacko.com/](http://www.krizevacko.com/)  
Profoto studio Križevci / [www.profoto.hr/](http://www.profoto.hr/)  
Marco Polo Museum Korčula / [www.marcopolo.com.hr/](http://www.marcopolo.com.hr/)  
Klub kulture Križevci / [www.klubkulture.org/](http://www.klubkulture.org/)  
  
Medijski pokrivaju:  
Križ[evci.info](http://evci.info), Radio Koprivnica, Radio Križevci  
  
Klub kulture – multimedijalni i kulturni centar, središte nezavisne kulture, mladih i civilnog društva u gradu Križevcima, financiraju Nacionalna zaklada za razvoj civilnoga društva i Zaklada Kultura Nova.